The Clash
The Clash, britisk rockgruppe, dannet i 1976 af bl.a. Joe Strummer (1952-2002), vokal og guitar, og Mick Jones (f. 1952), vokal og guitar. The Clash var en del af punkmiljøet. Udgangspunktet var aggressiv rock, men tidligt inddrog gruppen en lang række stilarter, bl.a. reggae, rhythm'n'blues og ballader, i sin musik. Også politisk var gruppen mere formuleret, end det var reglen inden for punkscenen. Blandt The Clash' vigtigste udgivelser er albummene London Calling (1979) og Sandinista (1980). The Clash blev endeligt opløst i 1986.